2026 metų rugsėjo 16 dieną Vilniuje (Labdarių g.7) bei nuotoliniu būdu (per Zoom platformą) įvyko pirmasis 2026 m. balandžio 23 d. vykusiame LASS XXXVIII suvažiavime naujai išrinktos LASS valdybos posėdis. Jame dalyvavo 13 (iš 14) LASS valdybos narių, kviestiniai asmenys.

Valdybos posėdis buvo tiesiogiai transliuojamas LASS Facebook paskyroje. 
Valdyba pritarė posėdyje pateiktai informacijai apie LASS įstaigų ir įmonių ūkinės-finansinės veiklos rezultatus. Per 2026 m. pirmą pusmetį visos trys LASS gamybos įmonės patyrė nuostolį. UAB „Regseda” nuostolis siekė 194 tūkst. Eur, UAB „Liregus” – 56 tūkst. Eur, VšĮ „Aksida“ – 37 tūkst. Eur. Bendras visų įmonių veiklos rezultatas – 287 tūkst. Eur nuostolis. Trumpai apžvelgiant keturių LASS įstaigų 2026 m. 1 pusmečio rezultatus, pelninga veikla buvo tik VšĮ LASS Vilniaus regiono centre, kur pelnas siekė 16,9 tūkst. Eur. Dvi LASS įstaigos patyrė nuostolį: VšĮ LASS respublikinis centras – 7,3 tūkst. Eur, VšĮ LASS pietvakarių centras – 23,3 tūkst. Eur. VšĮ LASS šiaurės rytų centro veiklos rezultatas – 0 tūkst. Eur. Bendras visų keturių LASS įstaigų 2026 m. 1 pusmečio nuostolis sudarė 13,7 tūkst. Eur. 
Atsižvelgiant į LASS steigtų bendrovių ir viešųjų įstaigų 2026 metų pirmo pusmečio rezultatus ir Užimtumo tarnybos prie LR SADM sprendimus, susijusius su asmenų su negalia darbo užmokesčio subsidijavimu 2026 metais, valdyba įpareigojo visų LASS steigtų bendrovių ir viešųjų įstaigų vadovus priimti sprendimus, užtikrinsiančius kad 2026 metų veikla būtų nenuostolinga.
Valdyba nusprendė sudaryti naujos LASS įstatų redakcijos rengimo darbo grupę, kuri įpareigota iki 2027 m. vasario 1 d. parengti ir pateikti svarstyti LASS valdybai naujos LASS įstatų redakcijos projektą. Šios darbo grupės sudėtis: vadovas – Paulius Kalvelis (LASS prezidentas); nariai: Jolanta Kručkauskaitė (VšĮ LASS pietvakarių centro direktorė), Andžejus Ravanas (VšĮ LASS respublikinio centro darbuotojas), Giedrius Stoškus (UAB „Liregus“ teisininkas), Mindaugas Triušys (LASS Klaipėdos miesto filialo pirmininkas).
